พรหมินทร์ เลิศสุริย์เดช

นายแพทย์ พรหมินทร์ เลิศสุริย์เดช (เกิด 5 พฤศจิกายน พ.ศ. 2497) ปัจจุบันดำรงตำแหน่งเลขาธิการนายกรัฐมนตรี เศรษฐา ทวีสิน และประธานคณะกรรมการด้านเศรษฐกิจ พรรคเพื่อไทย เคยดำรงตำแหน่งรองนายกรัฐมนตรี และรัฐมนตรีว่าการกระทรวงพลังงาน เลขาธิการนายกรัฐมนตรี ทักษิณ ชินวัตร

ประวัติ 
นายแพทย์พรหมินทร์ เลิศสุริย์เดช หรือที่รู้จักกันในชื่อเล่นว่า "หมอมิ้ง" เกิดเมื่อวันที่ 5 พฤศจิกายน พ.ศ. 2497 ที่จังหวัดพระนคร ในสมัยเป็นนักเรียน นายแพทย์พรหมินทร์ เคยทำงานในตำแหน่งประธานนักเรียนโรงเรียนสวนกุหลาบวิทยาลัย เมื่อจบชั้น ม.ศ. 5 สอบได้เป็นอันดับที่ 6 ของโรงเรียนสวนกุหลาบวิทยาลัย และเป็นอันดับที่ 30 ของประเทศ

หลังเหตุการณ์ 14 ตุลาคม 2516 เขาสอบได้คณะวิทยาศาสตร์ มหาวิทยาลัยมหิดล ต่อมาได้รับเลือกให้เป็นประธานนักศึกษา คณะวิทยาศาสตร์ ชีวภาพปี 2 เมื่อปี พ.ศ. 2518 ได้รับความไว้วางใจให้เป็นเลขาธิการพรรคแนวร่วมมหิดล  (ก่อตั้งเมื่อปี พ.ศ. 2517 โดยมีประธานพรรคคนแรกคือ นายแพทย์เหวง โตจิราการ) ในช่วงที่นายแพทย์พรหมินทร์ดำรงตำแหน่งเลขาธิการพรรคนั้น เป็นช่วงที่พรรคแนวร่วมมหิดล มีการขยายตัวสูงสูด นอกจากนี้เขายังดำรงตำแหน่งเลขาธิการแกนม่วง-เหลือง อีกด้วย เขาเคยเล่าผ่านหนังสือ "ปูมประวัติศาสตร์มหิดลฯ" ว่าได้นำเอาสรรนิพนธ์ของเหมา เจ๋อ ตุง ว่าด้วยเรื่องการสร้างพรรคมาศึกษาและปรับใช้กับการสร้างพรรคแนวร่วมมหิดล

หลังเหตุการณ์ 6 ตุลาคม 2519 นายแพทย์พรหมินทร์ได้เข้าร่วมกับพรรคคอมมิวนิสต์แห่งประเทศไทย โดยใช้ชื่อจัดตั้งว่า สหายจรัส

ภายหลังจบการศึกษาและทำงานราชการ ต่อมาพรรคพวกเครือข่ายคนเดือนตุลาที่ไปช่วยงาน พ.ต.ท.ดร.ทักษิณ ชินวัตร แนะนำให้ดึงตัวนายแพทย์พรหมินทร์เข้ามาช่วยงานด้านกลยุทธ์ และได้เข้าร่วมทำงานกับกลุ่มบริษัทชินวัตร จนตำแหน่งสุดท้ายคือซีอีโอ ของบริษัทชินแซทเทิลไลท์ คอมมิวนิเคชั่นส์ โดยเขาและบริษัทแมทช์บอกซ์อยู่เบื้องหลังแคมเปญการรณรงค์ทางการเมืองให้กับ พ.ต.ท.ดร.ทักษิณ ชินวัตร ที่เป็นภาพโปสเตอร์ พ.ต.ท.ดร.ทักษิณ ยืนชี้นิ้วมองไกลไปข้างหน้าพร้อมกับคำขวัญ "พลิกเมืองไทยให้แข่งกับโลก" ที่ได้รับว่าพึงพอใจจากคนชั้นกลางเป็นจำนวนมาก ทั้งนี้ เขาและผู้บริหารแมทช์บอกซ์ เป็นกลุ่มเพื่อนของนายธงชัย วินิจจะกูล ประธานศูนย์นักเรียนแห่งประเทศไทย ที่ใกล้ชิดกับนายแพทย์พรหมินทร์และมีความผูกพันทางอุดมการณ์มาอย่างยาวนาน ต่แมานายแพทย์พรหมินทร์ได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรคการเมือง พ.ศ. 2549

ต่อมาในเดือนมิถุนายน พ.ศ. 2564 เขาร่วมงานกับกลุ่มแคร์ ซึ่งทักษิณเป็นหนึ่งในแกนนำ และในอีก 2 ปีต่อมาเขารับตำแหน่งประธานคณะกรรมการนโยบายพรรคเพื่อไทย และมีบทบาทสำคัญในช่วงการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 โดยเป็นตัวแทนพรรคเพื่อไทยในการขึ้นเวทีประชันวิสัยทัศน์ และ/หรือ โต้วาทีกับพรรคการเมืองอื่น ๆ ต่อมาเมื่อพรรคเพื่อไทยได้เป็นแกนนำจัดตั้งรัฐบาล โดยมี เศรษฐา ทวีสิน เป็นนายกรัฐมนตรี นายแพทย์พรหมินทร์จึงได้รับการแต่งตั้งให้ดำรงตำแหน่งเลขาธิการนายกรัฐมนตรีเป็นสมัยที่สาม

ชีวิตส่วนตัว สมรสกับ แพทย์หญิงมัธยา เลิศสุริย์เดช มีบุตร 2 คน คือ นายมติ เลิศสุริย์เดช และ น.ส.มาพร เลิศสุริย์เดช

ประวัติการศึกษา 

 พ.ศ. 2516 มัธยมศึกษา โรงเรียนสวนกุหลาบวิทยาลัย
 พ.ศ. 2525 วิทยาศาสตร์บัณฑิต สาขาวิทยาศาสตร์การแพทย์ คณะวิทยาศาสตร์ มหาวิทยาลัยมหิดล
 พ.ศ. 2527 แพทยศาสตร์บัณฑิต คณะแพทยศาสตร์โรงพยาบาลรามาธิบดี มหาวิทยาลัยมหิดล 
 พ.ศ. 2533 Fellowship In Public Administration From Ottawa University And Carleton University, Canada (September 1989 - August 1990)
 พ.ศ. 2534 อนุมัติบัตรเวชศาสตร์ป้องกันคลีนิคจากแพทย์สภา
 พ.ศ. 2535 National Health Administration, Japan (May - June 1992)

ประวัติการทำงาน 
 พ.ศ. 2543 - พ.ศ. 2544 กรรมการผู้จัดการ บริษัท ซี.เอส. คอมมิวนิเคชั่นส์ จำกัด
 พ.ศ. 2540 - พ.ศ. 2543 ผู้ช่วยกรรมการผู้อำนวยการ ส่วนงานบริหารภาคพื้นดินและงานสนับสนุน บริษัท ชินแซทเทลไลท์ จำกัด (มหาชน)
 พ.ศ. 2538 - พ.ศ. 2539 ผู้จัดการทั่วไป บมจ. อินเตอร์เนชั่นแนล บรอดคาสติ้ง คอร์ปอเรชั่น (ไอบีซี)
 พ.ศ. 2537 - พ.ศ. 2538 รักษาการกรรมการผู้อำนวยการ บริษัท ไอบีซี ลาว จำกัด
 พ.ศ. 2536 - พ.ศ. 2538 ผู้จัดการทั่วไป บริษัท ไอบีซี กัมพูชา จำกัด
 พ.ศ. 2536 - พ.ศ. 2538 ผู้จัดการอาวุโสพัฒนาธุรกิจ บมจ. อินเตอร์เนชั่นแนล บรอดคาสติ้ง คอร์ปอเรชั่น
 พ.ศ. 2534 - พ.ศ. 2536 หัวหน้าฝ่ายแผนงานสาธารณสุข กองแผนงานสาธารณสุข กระทรวงสาธารณสุข
 พ.ศ. 2531 - พ.ศ. 2534 นายแพทย์ผู้อำนวยการ โรงพยาบาลพล จังหวัดขอนแก่น
 พ.ศ. 2528 - พ.ศ. 2531 นายแพทย์ผู้อำนวยการ โรงพยาบาลหนองสองห้อง จังหวัดขอนแก่น

ตำแหน่งสำคัญทางการเมือง 
 6 กันยายน พ.ศ. 2566 - ปัจจุบัน  เลขาธิการนายกรัฐมนตรี
 14 มีนาคม พ.ศ. 2548 - 19 กันยายน พ.ศ. 2549 เลขาธิการนายกรัฐมนตรี
 8 กุมภาพันธ์ พ.ศ. 2546 - 6 มกราคม พ.ศ. 2548 รัฐมนตรีว่าการกระทรวงพลังงาน
 3 ตุลาคม พ.ศ. 2545 - 8 กุมภาพันธ์ พ.ศ. 2546 รองนายกรัฐมนตรี
 19 กุมภาพันธ์ พ.ศ. 2544 - 8 ตุลาคม พ.ศ. 2545 เลขาธิการนายกรัฐมนตรี

เครื่องราชอิสริยาภรณ์

ไทย

ต่างประเทศ 
  : พ.ศ. 2545 -  เครื่องราชอิสริยาภรณ์ เดอะ โมสต์ ดิสติงกวิชด์ ออร์เตอร์ ออฟ ปาดูกา เสรี ไลลา จาซา ชั้นที่ 3 เอส.เอ็ม.บี (S.M.B.)

อ้างอิง 

แพทย์ชาวไทย
นักการเมืองไทย
รองนายกรัฐมนตรีไทย
รัฐมนตรีว่าการกระทรวงพลังงานไทย
เลขาธิการนายกรัฐมนตรีไทย
พรรคไทยรักไทย
แนวร่วมประชาธิปไตยต่อต้านเผด็จการแห่งชาติ
ผู้ได้รับเครื่องราชอิสริยาภรณ์ ม.ป.ช.
ผู้ได้รับเครื่องราชอิสริยาภรณ์ ม.ว.ม.
พรรคคอมมิวนิสต์แห่งประเทศไทย
บุคคลจากโรงเรียนสวนกุหลาบวิทยาลัย
บุคคลที่เกี่ยวข้องกับเหตุการณ์ 14 ตุลา
บุคคลจากกรุงเทพมหานคร